VSC Sklep EPVDp 96/2021
Datum: 2021-10-22T02:00:00.000+02:00
ecli: ECLI:SI:VSCE:2021:EPVDP.96.2021
sodisce: Višje sodišče v Celju
oddelek: Oddelek za prekrške
institut: izrek prenehanja veljavnosti vozniškega dovoljenja - izbris kazenskih točk
jedro: Kazenske točke se izbrišejo iz skupne evidence kazenskih točk po poteku dveh let od dneva pravnomočnosti odločbe, s katero so bile izrečene, vendar le v primeru, če v tem obdobju storilec ne doseže ali preseže 18 kazenskih točk.
zveza: ZP-1 člen 22, 22/3, 207, 207/4

## Jedro

Kazenske točke se izbrišejo iz skupne evidence kazenskih točk po poteku dveh let od dneva pravnomočnosti odločbe, s katero so bile izrečene, vendar le v primeru, če v tem obdobju storilec ne doseže ali preseže 18 kazenskih točk.

## Izrek

I. Pritožba se zavrne in se izpodbijani sklep potrdi.

II. Storilka je dolžna plačati stroške pritožbenega postopka – sodno takso v višini 20,00 EUR, v roku 15 dni od vročitve tega sklepa, sicer se prisilno izterja.

## Obrazložitev

1. Sodišče prve stopnje je z uvodoma navedenim sklepom storilki izreklo prenehanje veljavnosti vozniškega dovoljenja za vse kategorije motornih vozil, ki jih je imela vpisane v vozniško dovoljenje na dan 9. 6. 2021, ko je storila prekršek, s katerim je dosegla in presegla 18 kazenskih točk v cestnem prometu, ter ji naložilo plačilo sodne takse v višini 30,00 EUR.

2. Zoper sklep se pritožuje storilka, smiselno zaradi zmotne uporabe materialnih določb Zakona o prekrških (ZP-1) in predlaga, da pritožbeno sodišče postopek za izrek prenehanja veljavnosti vozniškega dovoljenja ustavi.

3. Pritožba ni utemeljena.

4. Izpodbijana odločitev sodišča prve stopnje o izreku prenehanja veljavnosti vozniškega dovoljenja temelji na ugotovitvah, da je imela storilka na dan 5. 8. 2021 v skupni evidenci kazenskih točk vpisanih skupno 22 kazenskih točk, in sicer 3 kazenske točke, ki so ji bile izrečene s plačilnim nalogom Postaje prometne policije ... z dne 28. 9. 2019, ki je postal pravnomočen 8. 10. 2019, za prekršek storjen 28. 9. 2019, 3 kazenske točke s plačilnim nalogom Policijske postaje ... z dne 13. 10. 2019, ki je postal pravnomočen 22. 10. 2019, za prekršek storjen 13. 10. 2019, 3 kazenske točke s plačilnim nalogom Postaje prometne policije ... z dne 21. 2. 2020, ki je postal pravnomočen 26. 3. 2020, za prekršek storjen 21. 2. 2020, 3 kazenske točke s plačilnim nalogom MOR ... z dne 6. 7. 2020, ki je postal pravnomočen 31. 7. 2020, za prekršek storjen 24. 6. 2020, 5 kazenskih točk s plačilnim nalogom Policijske postaje ... z dne 22. 6. 2021, ki je postal pravnomočen 1. 7. 2021, za prekršek storjen 22. 6. 2021 in 5 kazenskih točk s plačilnim nalogom MOR ... z dne 10. 6. 2021, ki je postal pravnomočen 6. 7. 2021, za prekršek storjen 9. 6. 2021, pri čemer je vse prekrške storila z motornimi vozili B kategorije. Ob takih ugotovitvah, ki jih storilka pritožbeno ne izpodbija, ji je sodišče prve stopnje utemeljeno in zakonito izreklo prenehanje veljavnosti vozniškega dovoljenja za vse kategorije motornih vozil, ki jih je imela vpisane v vozniško dovoljenje na dan 9. 6. 2021, ko je storila prekršek, s katerim je dosegla in presegla predpisano število 18 kazenskih točk v cestnem prometu, saj tako posledico določa tretji odstavek 22. člena ZP-1. 5. Storilka v pritožbi izraža prepričanje, da je glede na datum storitve prekrškov po plačilnih nalogih PPP ... z dne 28. 9. 2019, PP ... z dne 13. 10. 2019 in PP ... z dne 21. 2. 2020 in datume njihove pravnomočnosti velika verjetnost, da bo tekom postopka pred pritožbenim sodiščem prišlo do zastaranja teh prekrškov, vendar je tako prepričanje zmotno. Do zastaranja prekrškov oz. pregona za prekršek ne more več priti, saj so bili postopki pravnomočno končani. Prav tako ne more nastopiti zastaranje izvršitve sankcij po navedenih plačilnih nalogih, saj so kazenske točke že bile vpisane v skupno evidenco kazenskih točk. V kolikor pa storilka meni, da bo do dneva odločanja pritožbenega sodišča o njeni pritožbi prišlo do izbrisa kazenskih točk, ki so ji bile izrečene s pritožbeno izpostavljenimi plačilnimi nalogi, pa je potrebno pojasniti, da se v skladu s četrtim odstavkom 207. člena ZP-1 kazenske točke izbrišejo iz evidence po preteku dveh let od pravnomočnosti odločbe, s katero so bile izrečene, vendar le v primeru, če v tem času storilec ne doseže števila kazenskih točk, zaradi katerega se izreče prenehanje veljavnosti vozniškega dovoljenja oziroma če v roku iz tretjega odstavka 22. člena tega zakona ni bila izdana odločba (če sodišče ne izda sklepa o izreku prenehanja veljavnosti vozniškega dovoljenja v roku dveh let od pravnomočnosti tiste odločbe, s katero so bile izrečene kazenske točke, s katerimi je storilec dosegel predpisano število kazenskih točk).

6. Storilka je predpisano število kazenskih točk dosegla s pravnomočnostjo plačilnega naloga MOR ... z dne 9. 6. 2021, kar preprečuje izbris kazenskih točk, ki so bile storilki izrečene s plačilnimi nalogi, ki jih izpostavlja v pritožbi, hkrati pa od pravnomočnosti plačilnega naloga MOR ... z dne 9. 6. 2021 še nista potekli dve leti, ko izrek prenehanja veljavnosti vozniškega dovoljenja ne bi bil dopusten, zaradi česar tudi na tej podlagi ne more priti do izbrisa kazenskih točk iz skupne evidence.

7. Glede na navedeno in v odsotnosti kršitev, na katere v skladu s 159. členom ZP-1 pazi po uradni dolžnosti, je pritožbeno sodišče pritožbo kot neutemeljeno zavrnilo in izpodbijani sklep potrdilo (tretji odstavek 163. člena ZP-1).

8. Ker storilka s pritožbo ni uspela, ji je pritožbeno sodišče na podlagi prvega odstavka 147. člena ZP-1 ter tar. št. 8407 Zakona o sodnih taksah (ZST-1) naložilo v plačilo stroške pritožbenega postopka – sodno takso v znesku 20,00 EUR, ki jih je dolžna plačati v roku 15 dni od vročitve tega sklepa, sicer se prisilno izterja.